《晚立永兴寺前望西溪人家云山掩映在梅竹中》
清代·符之恒

山居恋花信，逐境无定属。返照归古寺，幽意静还续。

小桥坐流水，平野看衍沃。炊烟袅前村，林影入远瞩。

似补梅竹疏，茅茨间几曲。寒云晚更密，濛濛护空绿。

镫火接耕廛，鱼虾生计足。卜居他时愿，结邻已共嘱。

吾诗盟不忘，僧楼写短烛。

作者简介：（1706—1738）清浙江仁和人，字圣几，号南竹。尝从厉鹗学诗，诗风清峭脱凡。有《秋声馆吟稿》。